### Beslutning

Godkendt.

### Sagsfremstilling

## Resume og sagens baggrund

På Teknik- og Miljøudvalgets møde den 4. september 2025 blev Udvalget orienteret om igangværende plejetiltag i skove og beplantninger.

Der orienteres her om driften af kommunens skove og de hensyn, der tages i planlægningen og gennemførelsen af plejeopgaverne i skove og beplantninger.

## Indstillinger

Chefen for Vej, Ejendom og Affald indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

Skovene i Kalundborg Kommune er driftet som skov i henhold til kommunens kvalitetsstandarder (se bilag). Driften har derfor hidtil primært bestået af fritrumsbeskæring og renhold.

Kalundborg Kommune ejer mange mindre skovområder, som spænder fra 0,5 til cirka 20 hektar. Den samlede registrering af skovarealer i kommunen ligger på i alt over 160 hektar.

Budgettet til drift af kommunens skove ligger aktuelt på [adresse] kr. årligt. Det er en meget begrænset ramme, som kun giver rum til fjernelse af væltede træer over stier og lidt fritrumsbeskæring af de mest benyttede stier.

Skovene har brug for løbende pleje for at bevare deres sundhed og udvikling. Uden regelmæssig udtynding og tilsyn risikerer man, at træerne vokser for tæt, hvilket svækker dem og øger risikoen for stormfald og sygdom. Store, gamle træer har brug for plads og lys for at trives. Samtidig har kommunen et ansvar for at sikre, at skovene er trygge at færdes i. Uplejede skove kan udgøre en risiko for borgere på grund af farlige træer. Løbende pleje er derfor ikke kun et spørgsmål om natur, men også om sikkerhed og ansvar.

Kommunen har ikke selv skov- og naturteknikere ansat og råder heller ikke over skovningsmaskiner. Derfor udføres større opgaver i skovene af eksterne firmaer. Her tilstræbes det, at opgaverne går i nul økonomisk, ved at salget af træ dækker udgifterne til arbejdet.

Ved disse større opgaver arbejdes der efter nogle grundlæggende principper:
Der skabes variation i beplantningen, gamle træer som eg og bøg beskyttes, og hjemmehørende arter prioriteres. Dødt ved og højstubbe efterlades i skovbunden, og enkelte træer får lov at henfalde naturligt. Redetræer fældes ikke, og udkørsel af træ sker ad buede spor for at undgå brede lige spor i skovmiljøet. Disse tiltag gavner biodiversiteten og skaber levesteder for svampe, insekter og fugle. Disse principper skal sikre, at der tages hensyn til de lokale forhold og fugle- og dyreliv. Det tilstræbes, at stier bevares og reetableres, når der er midler til overs i opgaven.

Eksempel på en konkret skovmæssig udfordring: Kystskoven i Kalundborg
Kystskoven er en skov med mange brugere, og som også rummer flotte, gamle træer og har stor naturmæssig værdi. Skoven er fredet, og der er derfor krav om en plejeplan. Der er imidlertid ikke udarbejdet en plejeplan for skoven, og skoven lider under manglende pleje. Der er behov for en målrettet indsats for både at leve op til fredningsbestemmelserne og det ansvar, som kommunen har, når der indbydes til ophold i skoven. Det vurderes derfor, at det er nødvendigt at få udarbejdet en plejeplan for skoven. Der er dog ikke på nuværende tidspunkt afsat midler til udarbejdelse af en plejeplan.

## Økonomiske konsekvenser

Ingen bevillingsmæssige konsekvenser.